**Tájékoztató a 2024/2025-ös tanév tavaszi félévének kezdéséről valamennyi tagozaton**

Az alábbi tanévkezdéssel, fizetési határidővel, záróvizsga jelentkezéssel kapcsolatos levelünket kérem, olvassa el figyelmesen!

[BEJELENTKEZÉS A TAVASZI FÉLÉVRE](#_Toc188438139)

[BEJELENTKEZÉS ELMULASZTÁSA](#_Toc188438140)

[TANEGYSÉGFELVÉTEL](#_Toc188438141)

[HALLGATÓI JOGVISZONYIGAZOLÁS](#_Toc188438142)

[OKTATÁS](#_Toc188438143)

[FIZETÉSI HATÁRIDŐ](#_Toc188438144)

[ÁTSOROLÁS](#_Toc188438145)

[HALLGATÓI JOGVISZONY MEGSZŰNTETÉS](#_Toc188438146)

[DIÁKIGAZOLVÁNY](#_Toc188438147)

[Záróvizsga jelentkezés](#_Toc188438148)

[KÉRELMEK BENYÚJTÁSA](#_Toc188438149)

[Tantárgybeszámítási kérelmek leadása](#_Toc188438150)

# BEJELENTKEZÉS A TAVASZI FÉLÉVRE

Felhívom a figyelmet, hogy a hallgatóknak a **Neptun rendszeren keresztül** **nyilatkozniuk kell** a tanulmányi státuszukról, hogy az adott félévben **aktív vagy passzív** státuszban kívánják tanulmányaikat folytatni. A bejelentkezési folyamat leírása az alábbi linkről letölthető: [Bejelentkezési folyamat](https://iig.uni-eszterhazy.hu/download/8qSNMJv7f6an3cGp6479306eat610504ka9l2Nis)

**A bejelentkezésre (aktív vagy passzív státusz bejelentésére) 2025. február 3-án 10 órától február 21-én 11 óráig biztosítunk lehetőséget!**

Felhívom a figyelmet, hogy a passzív félévről (a hallgatói jogviszony szüneteltetéséről) is nyilatkozni kell a fenti leírásnak megfelelően.

**Amennyiben a bejelentkezési kötelezettségének 2025. február 21-ig nem tesz eleget, az előzetes tárgyjelentkezési időszakban felvett tanegységek törlésre kerülnek.**

# BEJELENTKEZÉS ELMULASZTÁSA

A regisztrációs időszak lezárását követően az aktív félév nyilvánítására 2025. február 28-ig biztosítunk lehetőséget a Neptunban beadott elektronikus kérvény alapján (Ügyintézés/Kérvények/ **Határidőn túli beiratkozás/bejelentkezés**). A kérvény benyújtható: **2025. február 22-28-ig.**

A regisztrációs időszak lezárását követően az aktív félév passzív félévvé nyilvánítására 2025. március 14-ig biztosítunk lehetőséget a Neptunban beadott elektronikus kérvény alapján (Ügyintézés/Kérvények/ **Hallgatói jogviszony szüneteltetése regisztrációs időn túl**). A kérvény benyújtható: **2025. február 22-től március 14-ig**.

A kari TKB a hallgató kérelmére engedélyezheti a hallgatói jogviszony szüneteltetését a már megkezdett képzési időszak végéig is, az adott képzési időszakra vonatkozóan, amennyiben a hallgató a hallgatói jogviszonyból eredő kötelezettségeinek szülés, továbbá baleset, betegség vagy más váratlan ok miatt, önhibáján kívül nem tud eleget tenni. A kérvény a megfelelő igazolásokkal együtt a Neptun rendszeren keresztül benyújtható (Ügyintézés/Kérvények/**Félévközi passziválás**): **2025. március 15-től június 30-ig**.

# TANEGYSÉGFELVÉTEL

Tanegység-felvétel véglegesítése:

**Valamennyi tagozaton: 2025. február 3-án 10 órától február 21-én 12 óráig biztosítunk lehetőséget.**

A regisztrációs időszakot követően – 2025. február 22-től 2025. március 7-ig - csak a Neptun rendszerben benyújtott elektronikus kérelem alapján, igazgatási díj megfizetése mellett lehet tanegységet felvenni és leadni.

**FIGYELEM! Az aktív jogviszony létesítéséhez a bejelentkezésnek és a tanegységfelvételnek is meg kell történnie.**

Felhívom a figyelmet arra, hogy a Hallgatói követelményrendszer értelmében ugyanazon tanegység 3. és további felvétele esetén fizetendő díj: 4000 Ft/tanegység. A hallgatói jogokat és kötelezettségeket is tartalmazó szabályzat a Hallgatói Követelményrendszer minden hallgató számára elérhető, az alábbi link alól letölthető: [Hallgatói követelményrendszer](https://uni-eszterhazy.hu/egyetem/m/egyetem/intezmenyi-dokumentumok/szabalyzatok)

# HALLGATÓI JOGVISZONYIGAZOLÁS

**Jogviszonyigazolásokat** **csak a bejelentkezést és tárgyfelvételt követően** tudunk kiállítani a 2024/25-ös tanév tavaszi félévére vonatkozóan. A hallgatói jogviszony-igazolásokat a Hallgatói Támogató és Szolgáltató Központ (HTSZK) állítja ki. A jogviszonyigazolás kiadásával kapcsolatosan a későbbiek során részletes tájékoztatást nyújtunk.

A HTSZK ügyfélszolgálatának címe: Almagyardombi Kollégium - Eger, Leányka út 6.

Telefonszám: 36/520-400; 3093-as mellék

E-mail: ugyintezes@uni-eszterhazy.hu

Facebook: <https://www.facebook.com/ekkehtszk/>

# OKTATÁS

Első tanítási nap nappali tagozaton: 2025. február 17.

Levelező, távoktatás tagozaton a tanegységfelvételt követően kialakult konzultációs rend szerint. Felhívom a figyelmüket, hogy egyes szakokon már 2025. február 14-15-ére is szervezhetnek konzultációt a tanszékek.

Tájékoztatom, hogy a 4/2024. (X.11.) rektori utasítás értelmében a tavaszi féléves összefüggő gyakorlatot, valamint a tanárképzésben előírt gyakorlóiskolai tanítási gyakorlatot február elejétől meg kell kezdeni!

# FIZETÉSI HATÁRIDŐ

Az önköltségi díj első részletének befizetési határideje: **2025. február 2.**

Az önköltségi díj második részletének befizetési határideje: **2025. március 31.**

Mivel az önköltségi díjat két összegben kell befizetni, további részletfizetési kérelmek beadására nincs lehetőség.

1. **Magánszemély (hallgató) befizetése esetén**

Az Eszterházy Károly Katolikus Egyetemen a **Neptun rendszerben történő gyűjtőszámlás befizetést** kötelesek alkalmazni a hallgatók. Ha pénzt utalt a gyűjtőszámlára, a Pénzügyek menüpontban tudja nyomon követni a gyűjtőszámla-egyenlegét. Gyűjtőszámla egyenleg feltöltése (a kívánt összeget a következő számlaszámra kell utalni):

#### **11739009-23916463**

**A kedvezményezett neve:** Eszterházy Károly Katolikus Egyetem

**Közlemény:** Neptun kód és Név (példa: NK-AB1234 Kis Aladár)

A gyűjtőszámlára utalt összegek a banki átutaláskor 1-2 munkanap alatt érkeznek meg, ezért azt javasoljuk, hogy mindig tartson annyi pénzt a gyűjtőszámláján, amennyi kisebb tételek (pl. IV díj) befizetéséhez szükséges. A rendszer csakis a banki átutalással teljesített befizetéseket tudja fogadni!

**Befizetés Neptun rendszerben**

Befizetés menüpont alatt tekintheti meg a már teljesített és a befizetendő (vagyis aktív) fizetési kötelezettségeinek listáját. Itt lehetősége van a Neptunban az Ön számára rendelkezésre álló fizetési módok segítségével a kötelezettségeinek teljesítésére is. Ezen a felületen listázhatja fizetési kötelezettségeit (Befizetés fül). A szűrések részen kiválaszthatja, hogy az aktuális félév beállítása után a kiírt tételek közül melyek jelenjenek meg: aktív, teljesített. A listában megjelenő tételek tartalmazzák a kiírt tétel nevét, típusát, mely információk segítenek visszamenőlegesen is beazonosítani a kiírt tételeket. A kiírt tétel bővebb adatai között a "Diákhitel státusz" mezőben látható, hogy történt-e diákhitel engedményezés a kiírásra. Az engedményezés státusza lehet: Leadva, Diák-hitelnek feladva, Elfogadva, Visszautasítva.

**TÉTEL BEFIZETÉSE** A befizetetlen (vagyis aktív), kiírt tételeinek befizetéséhez pipálja be a teljesítendő tétel(ek) mellett található „Befizet" jelölőnégyzetet, majd kattintson a „Tovább" –„ befizet" – „tovább" gombra. (vagyis: Befizetések – aktuális félév kiválasztása – listázás – aktív tétel kijelölése – tovább – befizet – tovább)

Aktív tételeket csak a gyűjtőszámlája egyenlegéig tud teljesíteni.

1. **Munkáltató vagy más magánszervezet befizető esetén**

Abban az esetben, ha a hallgató **önköltségi díját átvállalja a munkáltató, esetleg más magánszervezet, a számla igényt a befizetés teljesítése előtt kell jelezni.** Ezt a Neptun rendszerben **Ügyintézés/Kérvények** menüpontban megtalálható „Számlakérő" adatlap kitöltésével és a honlapon megtalálható cégszerű aláírással ellátott szkennelt formanyomtatvány feltöltésével tudja igényelni. A formanyomtatvány letölthető az alábbi linken [Kötelezettségvállalási nyilatkozat](https://uni-eszterhazy.hu/egyetem/m/hallgatok/tanulmanyi-ugyek/ugyintezes/formanyomtatvanyok). A számlakérő elektronikus kérvény beérkezési határideje: **2025. január 31.** Ezen esetben a befizetést a befizető nevére kiállított számlán szereplő bankszámlára kell teljesíteni. Ezekkel a befizetésekkel a hallgatónak nincs teendője, a befizetést az EKKE belső feladással fogja teljesíteni. A fizetési kötelezettségekről a tételek kiírása után azonnal el kell készíteni a számlát, ezt követően nem tudunk kötelezettségvállalót elfogadni. **Ezért nincs lehetőségünk arra, hogy a már kiállított számlákat módosítsuk!**

1. **Diákhitel2:**

Neptun rendszerben a Pénzügyek-beállítások menüpontban a Diákhitel2 szerződésszám rögzítése címszó alatt a Diákhitel2 szerződésszám négyzetbe írja be a diákhitel szerződésének számát, majd kattintson a „mentés" gombra. Következő lépésként pénzügyek – befizetések menüpontban a **2024/2025/2** félévet listázva, a + jelre klikkelve a Diákhitel2 gombra kattintva ide is rögzítse be a szerződése számát. Figyelem! Annyi tételnél kell a fenti műveletet elvégeznie, ahány tételt a Diákhitel2 segítségével kíván megfizetni. Ezen adat megadása után a diákhitel megérkezése napjáig fizetési határidő módosítást fogunk engedélyezni önnek.

Ismételten felhívom a figyelmét, hogy módosításra került a Hallgatói követelményrendszerben a képzési idő leteltét követően valamint részismereti és vendéghallgatói jogviszonyban fizetendő önköltségi díj mértéke. A módosítás értelmében a képzési idő leteltét követően fizetendő önköltségi alapdíj 40.000 Ft-ról 50.000 Ft-ra, míg a felvett kreditek után fizetendő díj 6000 Ft-ról 7000 Ft-ra növekszik. A fenti változás 2025. augusztus 1-jétől lép hatályba, így a 2025/26/1 félévétől a képzési időn túli önköltséges hallgatók díjszabása ez alapján történik.

A hatályos Hallgatói követelményrendszer elérhető az egyetem honlapján az alábbi linken:

<https://uni-eszterhazy.hu/api/media/file/87b7d650ccaac6fc689cb874ede274e8b2b07cc8>

# ÁTSOROLÁS

Önköltséges/költségtérítéses finanszírozási formára való átsorolásra hivatalból 3 okból kerül sor:

* az utolsó két olyan félévben, amelyben a hallgató hallgatói jogviszonya nem szünetelt, nem szerzett legalább 25 kreditet vagy súlyozott tanulmányi átlaga nem éri el a 2,75-öt,
* Nftv. 47.§ (3) alapján, ha a hallgató a képzési és kimeneti követelményekben meghatározott támogatási idő + 2 félév alatt tanulmányait nem tudja befejezni, tanulmányait költségtérítéses/önköltséges képzési formában folytathatja akkor is, ha az Nftv. 47.§ (1) bekezdés szerinti maximum 12 félév állami támogatási időt egyébként még nem merítette ki.
* Nftv. 47.§ (1) bekezdés szerinti maximum 12 államilag támogatható félévet túllépi (kivételt képeznek Nftv 46. § (6) e), f) pontja szerinti rövid ciklusú tanárképzésben résztvevők).

# HALLGATÓI JOGVISZONY MEGSZŰNTETÉS

**Az Egyetem az alábbi esetek fennállása esetén egyoldalú nyilatkozattal megszünteti annak a hallgatónak a hallgatói jogviszonyát, aki:**

* egymást követő harmadik alkalommal nem jelentkezett be a következő tanulmányi félévre, vagy a hallgatói jogviszony szünetelését követően nem kezdi meg tanulmányait,
* a tanulmányi idő lejártával,
* ha a tanulmányok megkezdését követő első két félévben nem teljesít legalább tizenöt kreditet, a második félév vizsgaidőszakának utolsó napjáig,
* ha a hallgató az utolsó két olyan félévben, amelyben hallgatói jogviszonya nem szünetelt, tanulmányi eredménye nem érte el a 2,0 súlyozott tanulmányi átlagot,
* a hallgató hallgatói jogviszonyát – fizetési hátralék miatt – a rektor a hallgató eredménytelen felszólítása és a hallgató szociális helyzetének vizsgálata után megszünteti, a megszüntetés tárgyában hozott döntés jogerőre emelkedésének napján,
* mesterképzésben az első két félév alatt nem teljesíti a bemeneti követelményként előírt tantárgyakat,
* az **azonos tanegységből tett sikertelen javító, és ismétlő javító vizsgáinak összesített száma eléri az ötöt**.

# DIÁKIGAZOLVÁNY

A 2024/25/2 féléves matricák kiosztásáról később tájékoztatjuk hallgatóinkat.

# Záróvizsga jelentkezés

Végzős (utolsó féléves) hallgatók **2025 júniusi záróvizsgára jelentkezés**ének határideje a Neptunban (Ügyintézés/Záróvizsgák menüpont): 2025. február 3-14.

# KÉRELMEK BENYÚJTÁSA

|  |  |  |  |
| --- | --- | --- | --- |
| **Kérelem/beadvány típusok** | **Benyújtási határidő/ időszak** | **Mellékelt dokumentumok** | **Beadás módja** |
|
| Szak-, telephely-, tagozatváltási kérelmek | január 20. |  | Neptun rendszeren keresztül |
| Adatváltozás bejelentése | folyamatos | adatváltozást igazoló dokumentum másolata | Neptun rendszeren keresztül |
| Hallgatói jogviszony szüneteltetése regisztrációs időn túl | március 14. |  | Neptun rendszeren keresztül |
| Hallgatói jogviszony megszűntetése  | folyamatos | - | Neptun rendszeren keresztül |
| Félévközi passziválás (Hallgatói jogviszony szünetelése betegség, baleset, vagy egyéb más váratlan ok miatt) | március 15-június 30. | kérelmet alátámasztó dokumentumok | Neptun rendszeren keresztül |
| Határidőn túli beiratkozás/bejelentkezés | február 28-ig | - | Neptun rendszeren keresztül |
| Jogorvoslati kérelmek  | folyamatos | a jogorvoslati kérelemben foglaltakat alátámasztó dokumentumok | Tanulmányi és Oktatásszervezési Osztály |
| Kedvezményes tanulmányi rend | február 10. | Tanulmányi és vizsgaszabályzat alapján | Neptun rendszeren keresztül |
| Részleges kedvezményes tanulmányi rend | folyamatos. | Tanulmányi és vizsgaszabályzat alapján | Neptun rendszeren keresztül |
| Méltányossági kérelmek | folyamatos | a méltányossági kérelemben foglaltakat alátámasztó dokumentumok | Neptun rendszeren keresztül |
| Szakirány/specializáció/ műveltségi területi modul (továbbiakban modul) változtatása, további modulok felvétele | a modul választás félévében a vizsgaidőszak utolsó munkanapja | - | Neptun rendszeren keresztül |
| Kérelem korábbi tanulmányok beszámításához | február 15. | hitelesített tantárgyi tematikák, hitelesített leckekönyv másolat/kivonat vagy hitelesített törzslap kivonat | Illetékes Dékáni Hivatal |
| Utólagos záróvizsgára történő jelentkezés | április 30. |  | Neptun rendszeren keresztül |
| Számlakérő | január 31. | Kötelezettségvállalási nyilatkozat | Neptun rendszeren keresztül |
| Költségtérítés/önköltség/térítési díj befizetésének elhalasztására kérelem  | február 10. | - | Neptun rendszeren keresztül |
| Összefüggő tanítási gyakorlat beszámítása | február 15. | kiírás szerint | Neptun rendszeren keresztül |
| Pyrker ösztöndíj | február 15. | kiírás szerint | Neptun rendszeren keresztül |
| Esélyt a tanuláshoz | kiírás szerint. | kiírás szerint | Neptun rendszeren keresztül |

# Tantárgybeszámítási kérelmek leadása

A beszámítási kérelem formanyomtatványa az egyetem honlapjáról letölthető a [Kérelem korábbi tanulmányok beszámításához](https://uni-eszterhazy.hu/egyetem/m/hallgatok/tanulmanyi-ugyek/ugyintezes/formanyomtatvanyok) illetve [Kérelem szakmai gyakorlat beszámításához](https://uni-eszterhazy.hu/egyetem/m/hallgatok/tanulmanyi-ugyek/ugyintezes/formanyomtatvanyok) linkről. Kérjük a nyomtatványt nyomtatott nagybetűvel vagy szövegszerkesztővel kitölteni.

A kérelmet az egri képzési helyen az illetékes kari dékáni hivatalba, a Jászberényi Campuson az oktatási csoporthoz postai úton kell benyújtani **2025. február 15-ig.**

A beszámítás, kreditátvitel történhet más hazai vagy külföldi felsőoktatási intézményben teljesített tanegység alapján vagy az EKKE-n korábban teljesített tanegység alapján.

|  |  |  |  |  |  |
| --- | --- | --- | --- | --- | --- |
|  | Kérelem szükséges | Hitelesített tematikát kell csatolni a kérelemhez  | Hitelesített leckekönyv szükséges | Díjfizetés | A beszámítandó tanegységet a neptun rendszerben fel kell venni |
| Más intézményben teljesített tárgy beszámítása | Igen | Igen | Igen | 500 Ft/beszámítandó tanegység | Igen |
| EKKE jogelőd intézményeiben teljesített tárgy beszámítása | Igen  | Nem | Nem kell hitelesíteni, de leckekönyvi másolat szükséges | Nincs | Nem |

A kreditátvitel részletes szabályozása megtalálható a Hallgatói követelményrendszer Tanulmányi és vizsgaszabályzatának (TVSZ) 17. §-ában.

A Hallgatói követelményrendszer értelmében a korábbi tanulmányok elismerése igazgatási díj ellenében történhet. A benyújtott kérelem alapján az igazgatási díjat a félév során a dékáni hivatal fogja kiíratni a Neptun rendszerbe a hallgatók számára.

Továbbá tájékoztatom, hogy a TVSZ 30. § (26) bekezdése értelmében a hallgató részére az egyetem biztosítja, hogy tanulmányai során az oklevél megszerzéséhez előírt összes kredit legalább öt százalékáig szabadon választható tárgyakat vehessen fel vagy e tárgyak helyett önkéntes tevékenységben vehessen részt. A fentiek alapján lehetőség van az egyetem képzési kínálatában nem szereplő szabadon választható tanegység vagy önkéntes tevékenység beszámítására is. Részletes szabályozás megtalálható a Tanulmányi és vizsgaszabályzat 30. § (26), (27) bekezdésében.

Eger, 2025. 01. 22.

Varga Csilla sk.

 osztályvezető